
A Nyugat-magyarországi törtezüst kincsek

A nyugat-magyarországi törtezüst kincsek
A dolgozatom témája a darufalvi és a zsennyei törtezüst kincsek, illetve ezek kapcsolatrendszere. A törtezüst kincsek egy olyan jelenség, mely észak-európai térségből, Skandinávia területéről ered. A 9. századtól kezdve egészen a 12. századig fellelhető leletanyag, mely alatt többnyire ezüstkincseket értünk, de az utóbbi évtizedekben egyre több, aranyékszereket, vagy csak azokat tartalmazó leletegyüttes került elő. Skandináv területről a 10. század folyamán kezdett el terjedni a jelenség, elsősorban kereskedelmi kapcsolatok révén, kis idő alatt Európa-szerte nagy területen elterjedtek. A jelenség elsősorban ott érzékelhető, ahol tartósabb skandináv jelenlét volt, mint a lengyel területek, a Kijevi Rusz, Brit-szigetek stb., a Kárpát-medence azonban ennek az elterjedési területnek a déli szélét képezi, itt jóval kisebb számban fordulnak elő a kincsek.

Mindkét kincs a nyugat-dunántúli régióban került elő, a Magyar Fejedelemség és korai Magyar Királyság nyugati határvidékének területén. A törtezüst kincsek kutatásában egy egyelőre még nem vizsgált kérdés, hogy közép-európai régióban van-e összefüggés a 10‒11. századra keltezhető sáncok, és az ugyan ekkor elrejtett kincsleletek között, annak ellenére, hogy magyar, cseh és lengyel régióban is tudunk ilyen környezetben előkerült leletanyagról. A kincsek vagy a sáncok területén, vagy a közvetlen közelükben kerültek elő, elrejtésük ideje pedig általában a sáncok pusztulásával összeköthető. A kutatásom során a törtezüst kincsek és sáncok kérdését, elrejtők ezekkel való lehetséges kapcsolatát is vizsgáltam. Emellett a kincsek összetételét elemeztem, kitérve az egyes ékszerek eredetére, készítéstechnikai kérdéseire és arra, hogy a törtezüst kincs horizontban ez a két magyar leletegyüttes hol helyezhető el, átlagos leletanyagként írható-e le, vagy esetleg önálló csoportot alkot. Az új párhuzamok összegyűjtése közben szerzett információkkal a kincsek keltezéséhez is új adatokkal tudtam hozzászólni.



